
LIETUVIŠKASIS ŠVEICAR AS 


IDĖJA IR ŽMOGUS 


Spausdiname žymiojo Lietuvos dar- 
buotojo minčių pluoštą jautria ir aktualia 
tema. Prieš skaitant, bent prabėgomis 
„žvilgterėsime į autoriaus darbus lietu- 
viškuose baruose. Jis viename laiške pa- 
brėžia, kad idėjai teiktina pirmenybė: 
„Žinote, kad idėja svarbiau, negu žmogus“. 

Taip. Bet idėja gimsta, formuluojama 
žmogaus mintyje. Ją jis įgyvendina. Iš čia 
asmens svarba. Garbusis Autorius jau be- 
veik per pusšimtį metų yra iškilus ne tik 
išganingų idėjų kėlėjas, bet ir pavyzdin- 
gas jų įvykdytojas. Jeigu suaugesniems 
jo veikla gal nebereikėtų priminti, tai 
jaunesniems, manome, net būtina. 

Juozas Ehret gimė 1896 m. spalio 18 d. 
Šveicarijos Bazelyje. Gyvenimas jo ne- 
glostė. Trejų metų neteko tėvelio. Lydėjo 
neturtas. Ir tik stiprių pastangų dėka 
1915 m. baigė gimnaziją ir stojo į Fribur- 
go katalikų universitetą. Studijavo germa- 
nistiką, visuotinę istoriją, meną ir filoso- 
fiją. Dar klausė paskaitų Bazelio ir Loza- 
nos universitetuose. Jo dizertacija daktaro 
laipsniui gauti 1918 m. buvo įvertinta 
aukščiausiu pažymiu. Studijų metu drau- 
ge baigė karo mokyklą leitenanto laips- 
niu. Veikliai reiškėsi katalikiškose jau- 
nimo organizacijose. 

Garsiojo kultūros istoriko prof. Schnue- 
rerio tarpininkavimu lietuviai studentai 
doktorantą J. Eretą pakreipė į reikšmin- 
gą lietuviškosios informacijos biuro tar- 
nybą. Be to, jis redagavo žurnalą Litauen 
(Lietuva). Lietuviams darbavosi Fribur- 
ge, Lozanoje ir Berne. Vokiškai ir prancū- 
ziškai parašė arti 500 puslapių knygą 
„Lietuva. Praeitis, dabartis, ateitis“. Lei- 
dinį šveicarai sutiko labai palankiai. Jis 


pasirodė Taikos Konferencijos Paryžiuje 
metu. Veikalas buvo aktualus Vakaruose 
ir didžiai naudingas atgimstančiai Lietu- 
vai. 

Šveicarijos ir savo nusistatymą Lietu- 
vos atžvilgiu autorius pareiškė knygos 
pratartyje: „Laisvas žodis, tartas laisvame 
krašte, — o tokia yra graži mūsų šveica- 
riška privilegija, — pretenduoja padėti 
atseikėti nuskriaustajam kraštui teisingu- 
mą. Po to, kai mes šveicarai esame pas sa- 
ve nuoširdžiai priglaudę ir parėmę lenkus, 
graikus, armėnus, žydus ir daugelį kitų 
tautų kovoje su jų tautų engėjais, ir po to, 
kai mūsų ginamos laisvės, demokratijos ir 
apsisprendimo idėjos pasidarė bendru kul- 
tūringo pasaulio lobiu, kas buvo natūra- 
lesnio mums, kurie turėjome jau beveik 
ištisą šimtmetį globoti lietuvius emigran- 
tus, kaip šiandien stoti šaukliais kovoje 
už Lietuvos laisvę ir nepriklausomybę“ 
(12 psl.). 

Dr. Eretas pažino žymesnių lietuvių po- 
litikų. Kai kurie jų kvietė jį vykti dar- 
buotis į atgimstančią Lietuvą. Bet lemia- 
mas šveicarui akstinas į tą žygį buvo 
mirštančio draugo lietuvio doktoranto My- 
kolo Ašmio, daug žadėjusio mūšų tautai, 
kvietimas, kad už jį Lietuvoje pasidar- 
buotų. Šveicaras pažadėjo, nors sunkeny- 
bių gausumą pramatė. 1919 m., apie mė- 
nesį stabtelėjęs Lietuvos pasiuntinybės 
Berlyne spaudos skyriuje, spalio mėn. 15 
d. pasiekė Lietuvą. Kai pažįstamas Stasys 
Šalkauskis dar Berlyne būkštavo, kad 22 
metų šveicaras karų nusiaubtoje ir dar 
niokojamoje Lietuvoje neapsiviltų, „jau- 
nas daktaras tik ranka pamojo, nė klau- 
syti nenorėdamas apie kokias nors abejo- 

kalba apie tremtį ir išeiviją. 


nes savo kelionės klausimu“ (Prof. S. Šal- 
kauskis, Židinys, 1934, XX t., 35 psl.). 

Lietuvoje greit tapo Užsienių Reikalų 
ministerijos patarėju, o 1920 m. Informa- 
cijos Departamento direktoriumi. Tų pa- 
čių metų balandžio 1 d. jis įsteigia Lietu- 
vos Telegramų Agentūrą (ELTA), aplan- 
ko Rygą, Helsinkį, Berlyną, Paryžių, Švei- 
cariją., megzdamas ryšius su įvairių 
kraštų žinių agentūromis, Lietuvoje ruo- 
šia bendradarbius ir kuria skyrius. Įstaigą 
perkelia į Vilnių, bet Želigovskiui jį oku- 
pavus, vėl grįžta Kaunan. Prašo ministerį, 
kad leistų stoti į pirmąjį lietuvių savano- 
rių pulką. Čia tuojau tapo pulko vado K. 
Škirpos adjutantu. Apie jaunąjį adjutan- 
tą tarnybiniame lape pažymėta: „Pilnas 
energijos ir pasišventimo, darbuotės Lie- 
tuvos Valstybės naudai“. 


Derybose su lenkais 1920 m. Ženevoje ir 
1921 m. Briuselyje J. Eretas rūpinosi 
spaudos reikalais. Vėliau aplankė kitus 
kraštus. Iš Suomijos vyriausybės išrūpino 
Lietuvos pripažinimą de jure. 

1922 m. vasario 4 d. J. Eretas perėjo į 
kitas veiklos sritis. Užsienių reikalų mi- 
nisteris, jam dėkodamas, ne tuščiai rašė: 
„Užsienių Reikalų Ministerija, aukštai 
įvertindama Tamstos organizacinį suge- 


bėjimą ir pasišventimą, kuriuo "Tamsta 
darbavaisi tokį ilgą laiką sunkiausiose 
Lietuvos Valstybės valandose ir su tokiu 
atsidavimu kovojai prieš visokias mūsų 
priešininkų skleidžiamas neteisybes apie 
mūsų jzunos va'stybės kūrėjus ir bendra- 
darkėus, nujaučia Tamstos pasitraukimą, 
kaipo didžiai skaudų“ (Prof. Šalkauskis, 
t.p, 43 psi). 

Politinėje plotmėje jį žavėjo kun. M. 
Krupavičiaus asmenybė. Stojo į krikščio- 
nių demokratų partiją, veikė partijos cent- 
re, buvo II Seimo narys. Politikui oponen- 
tų niekuomet netrūksta. Jų ypatingai ne- 
trūko mūsų valstybėje įsipilietinusiam 
šveicarui. Nežiūrint dažnai neteisingo 
priešų puolimo, jis niekuomet nesigynė, 
aštrių blogio iečių atgal į metėją nesvie- 
dė. Blogį siekė nugalėti gerumu. Tai buvo 
ženklas, kad nėra politinis karjeristas, sa- 
vanaudis, nesuvaldomos ambicijos žmo- 
gus. Tačiau politinė veikla jam nebuvo ar- 
ti širdies. Artimesnė ir sėkmingesnė buvo 
mokslinė ir visuomeninė sritis. 

Pabrėžtinas jo nepaprastai veiklus, iš- 
radingas reiškimasis, buriant, judinant 
Lietuvos jaunimą: sportininkus, angelai- 
čius, blaivininkus, ypač pavasarininkus. 
Jų vyriausias vadas nuo 1922 iki 1928 m., 
kongresų organizatorius, kurių didingiau- 
sias buvo 1938 metų birželio 28-29 dieno- 
mis Kaune. Dalyvavo apie 45.000 pavaša- 
rininkų. Iš diktatūrinio režimo pusės or- 
ganizatoriui kliūčių, šnairavimų netrūko, 
patyrė kalėjimo. 

1926 m., kaip Lietuvos kat. jaunimo at- 
stovas tarptautiniame  eucharistiniame 
kongrese Chicagoje, apvažiavo daugelį 
liet. kolonijų, lankydamas „Lietuvos Vy- 
čių“ kuopas, užmegzdamas glaudešnius 
ryšius su Lietuvos jaunimu. 

Jo mokslinė veikla vystėsi lygiagrečiai 
visuomeninei. Buvo katalikų veikimo 
centro valdybos narys, Lietuvos univerši- 
teto profesorius, Liet. kat. mokslo akade- 
mikas, suvažiavimų rengėjas, ,„Suvažia- 
vimo Darbų“ redaktorius. Stovėjo pirmo- 
se liet. publicistų - žurnalistų eilėse, įkūrė 
- redagavo šešis laikraščius - žurnalus. 
Parašė apie 20 atskirų veikalų. Iškilo tarp 
geriausių lietuvių kalbėtojų. 

1925 m. vedė lietuvaitę mokytoją Oną 
Jakaitytę nuo Sintautų, išaugino ir iš- 


mokslino 5 vaikus. Atitrūkęs nuo kitų 
darbų, mėgdavo žmonos tėviškėje paūki- 
ninkauti. 


Užgriuvus raudonajai okupacijai, 1941 
m. iš Lietuvos turėjo su šeima vykti į 
Šveicariją. Ir čia darbo lauką susirado 
platų: švietimas, spzuda, naujos knygos. 
Plunksna ir gyvu žodžiu budi Lietuvos ir 
kitų pavergtų kraštų sargyboje. Parašė 
stambią prof. Stasio Šalkauskio biografi- 
ją, bendradarbizuja liet. spaudoje, laiko 
paskaitas lietuviams ir kitataučiams. Ne- 
seniai antru kartu aplankė Š. Amerikos 
lietuvius. 


Girdėjosi, kzd naujuose planuose esanti 
prof. Prano Dovydaičio, Sibiro kankinio, 
biografija. Yra davęs pluoštą atsiminimų 
apie Dievo Tarną arkivyskupą Jurgį Ma- 
tulaitį, M.I.C. Tikėtina ir linkėtina tokių 


sąlygų, kad jo atsiminimų galėtume regėti 
atskirą tomą ar net kelis. 

Baigdamas žemiau dedamą straipsnį, 
profesorius klausia: ar tik nebus tremtis 
mums uždavinys atlikti darbams, kurie 
Lietuvoje uždrausti? Todėl ar tik nebus 
tremtis Dievo skirta dovana? 

Kad ir truputį žvilgterėję į pačio auto- 
riaus gyvenimo bėgį, jau nedvejodami ga- 
lime tarti, kad jis, lietuviškasis Šveicaras, 
Lietuvai yra didi Apvaizdos dovana. 

Sekančių eilučių pagrindas yra 1963 m. 
Europos Lietuvių Studijų Savaitės pa- 
skaita, paties autoriaus pritaikyta „Šalti- 
niui“. Paskaitos metu prof. Dr. Juozas 
Eretas apie 1941 m. savo išvykimą iš Lie- 
tuvos prasitarė: „Pasijutau tikras trem- 
tinys“. 

Tikro Tremtinio svarstymai apie trem- 
tį, išeiviją širdin ir mintin įsirėžia giliau. 


S. Matulis, M.IL.C., 


Šaltinio redaktorius 

TREMTIS — PRAKEIKIMAS AR UŽDAVINYS ? 


PROF, DR. JUOZAS ERETAS 


I. KODĖL TREMTIS 


Tremtis, t.y. atsiskyrimas nuo savųjų ir 
gyvenimas svetimoje žemėje, visuomet yra 
skaudi. Dėl to ji dabar skaudi lietuviams 
— egziliečiams. Ji jiems net baisi. Kodėl? 
Tam yra eilė priežasčių. 


Ji skaudi pirmiausiai dėl to, kad iš viso 
netekimas savo tėvynės yra didi nelaimė. 
Juk tai reiškia ne tik netekti savo dabar- 
ties: krašto ir giminių, žemės ir turtų, bet 
ir netekti savo praeities: per šimtmečius 
eitojo kelio, tėvų ir kapų, bendrakeleivių 
ir visų tradicijų. Tai gal net reiškia ne- 
tekti savo ateities: užšimojimų, gyvenimo 
tikslo ir veikimo prasmės. Net ir tada, kai 
viso to nustojame tik laikinai, emigracija 
yra tikra nelaimė. Suprantama, nes emi- 
gruoti reiškia tam tikra prasme numirti. 

Tremtis lietuviui itin skaudi dėl to, kad 
jis būdamas ūkininkas arba bent kilęs iš 
ūkio, visa savo prigimtimi yra suaugęs su 
savo žeme - maitintojėle. Dėl tos priežas- 
ties lietuvis nėra ir joks svieto perėjūnas, 
nomadas. Jis sėslus. Žemė jam tampa bran- 
giausia visų medžiagiškų turtų. Bet ji jam 
reiškia kur kas daugiau, negu tik žemės 
gabalas — ji jam tikroji tėvynė, nes caro 
viešpatystės jis tokia nelaikė. Ji jam buvo 
ir jo „valstybė“, visa jo visuomeninė bei 
moralinė atrama. Dėl to jis tik paskutinės 
bėdos verčiamas ją paliko. Kokie jaušmai 
tuomet jaudino jo širdį, galima spręsti iš 


MUMS SKAUDI? 


seno posakio: „Jis nusiminęs, it žemę par- 
davęs“. 

Reikia pridurti, kad ir likę Lietuvoje da- 
bar išgyvena panašią dramą, juk žemės 
suvalstybinimas yra ne kas kita, kaip ūki- 
ninko apiplėšimas ir jo pavertimas kolcho- 
zininku — jo garbės pažeidimas bei socia- 
linio rango paniekinimas. (1) 


Kur kas lengviau išvykti miestelėnui, 
ypač neturinčiam žemės ar kitokio nejudo- 
mo turto, sakysime, namų. Būdamas daž- 
niausiai tik buto nuomininkas, jis papras- 
tai lengvai palieka savo miestą, net savo 
kraštą. Dėl to iš Berlyno lengviau persikel- 
ti į Čikagą, negu iš Sintautų. (2) 

Lietuviui tremtis dar yra psichologinė 
nelaimė, kadangi jis jai nebuvo pasiruošęs. 
Praeityje jis tokio reiškinio  nepažinojo, 
todėl ir dabar apie tokį nė negalvojo. Tiesa, 
po nepasisekusių 1831 ir 1863 metų sukili- 
mų prieš caristinę Rusiją, jis buvo liudi- 


(1) Gal kaip tik dėl to Lietuvoje pasilikę 
rašytojai taip nemėgsta vaizduoti kolūki- 
nio gyvenimo, kuo, pvz., viešai skundžiasi 
J. Kaminskas savaitraštyje „Literatūra ir 
menas“ (1963 m., 27 nr.). 

(2) Autorius šalia mokslinės ir visuome 
ninės veiklos prie Sintautų miestelio ūki- 
ninkavo. Red. 


ninkas, kaip daug lenkų turėjo bėgti ir 
kartu su jais nemaža ir lietuvių. Bet šieji 
beveik visi buvo sulenkėję, kaip, pvz., 
Adomas Mickevičius. Tikrieji gi lietuviai 
tik vėliau pradėjo emigruoti — tarp Mu- 
ravjovo siautėjimo ir pirmojo pasaulinio 
karo. Tačiau reikia įsidėmėti, kad lietuviai 
tuomet išvyko individualiai - nemasiniai, 
savu noru - nepriverstinai, ne iš savo lie- 
tuviškos valstybės, o iš nekenčiamos Rusi- 
jos. Dėl to šie išeiviai, kurie kitur rado ge- 
resnes gyvenimo sąlygas, ir nesijautė tik- 
rais tremtiniais - egziliečiais. Taigi, lietu- 
vis iki antro pasaulinio karo nežinojo 
tremties tikra to žodžio prasme. Bet jis nė 
nemanė emigruoti, kadangi istorija jam 


II. ISTORIJA ŽINO 


Tremtis yra eilinis reiškinys istorijoje, 
nes tautos visada patenka į situacijas, ku- 
rios verčia jos vadus ir veikėjus, kartais 
net grupes ir ištisas mases palikti savo 
kraštą. Tokių bėgimų skaičius yra toks di- 
delis, kad jie užpildo žymią istorijos pus- 
lapių dalį. Suprantama, kad tai patys 
skausmingiausi jos puslapiai, nes tremtis 
išdrasko ne tik šeimas, bet ir tautas ir jos 
skeveldras išbarsto po svetimuosius, kurių 
tarpe tremtiniai patenka į pavojų nutausti 
ir dingti be pėdsakų. Tų tremčių, iš tiesų, 
tiek daug, kad galima būtų apie jas stam- 
bias knygas parašyti. Šios turėtų daug 
skyrių, nes retai viena tremtis yra lygi ki- 
tai. 


Dažniausia atskiri veikėjai turi palikti 
gimtąją žemę, ir būtent tada, kai jų politi- 
nės pažiūros prieštarauja valdantiesiems. 
Tokių prieštaravimų visuomet bus. Dėl to 
ir eilė tų politinių emigrantų niekad nenu- 
truks. Jų tarpe užtinkame itin daug patrio- 
tų, besistengiančių išvaduoti savo tėvynę 
nuo svetimų užgrobikų. Atsiminkime tik 
prancūzų Chateaubriand ir Victor Hugo, 
taip pat italus Mazzini ir Garibaldi. Itin 
charakteringas šiuo atžvilgiu Mazzini. Kad 
tik niekas jo nekliudytų kelyje į besivieny- 
jančią Italijos respubliką, jis atsisakė šei- 


10 


buvo skyrusi visai kitokį uždavinį: ginti 
savą kraštą ir atkurti savo valstybę. 

Tam uždaviniui jis gyveno su tokiu at- 
sidėjimu, kad emigraciją jis būtų laikęs 
nedovanotinu bėgimu nuo šventos parei- 
gos. Dėl to jis pats neišvyko, ir palikusius 
savo kraštą jis ragino grįžti, ką daugelis ir 
padarė. 

Uolios visų piliečių pastangos tarp dvie- 
jų pasaulinių karų atstatyti tėvynę bei 
valstybę, lietuvį taip pririšo prie savo 
krašto, kad kokia nors okupacija jam at- 
rodė visai negalima. Todėl jis jai, kaip ir 
emigracijai, visai nebuvo pasiruošęs. Trem- 
tis jį trenkė, it žaibas iš saulėto dangaus. 
Nelaukti nuostoliai yra visų baisiausi, 


DAUG TREMčIŲ 


mos, pelningos vietos, patogios visuomeni- 
nės padėties. Tremtis, kurioje jis išbuvo 
apie 25 metus, jam buvo santo sacrificio, 
šventa auka tėvynės labui. 

Visais amžiais buvo išguiti ar patys tu- 
rėjo nuo priespaudos pasišalinti ir atskiri 
kūrėjai, filosofai ir bendrai laiko dvasiai 
neprielankūs kultūrininkai, nes jie labai 
nepatogūs ramybės drumstėjai, įkyrūs są- 
žinės budintojai, ateities regėtojai. Minė- 
kime tik kinų Konfucijų, graikų Platoną ir 
Aristotelį, taip pat arabų Mahometą. 


Atsitikdavo, kad ir ištisa religinė grupė 
ar bažnytinis vienetas, atskalūnai ar šiaip 
nonkonformistai turėdavo bėgti ar savo 
noru pasitraukti, kaip antai Anglijos puri- 
tonai, Airijos katalikai, Prancūzijos huge- 
notai, Italijos valdensai, kurie visi kitur 
tikėjosi rasti tėvynėje pasigendamos lais- 
vės. Jų prototipą daugelis matė kvakerio 
William Penno asmeny (1644-1718), kuris 
tik už tėvynės ribų galėjo savo „šventąjį 
eksperimentą“ pravesti. 

Atsitikdavo taip pat, kad turėdavo iš- 
vykti tam tikras sluoksnis arba bent žymi 
jo dalis, kaip po 1789 metų revoliucijos 
įvyko su Prancūzijos aristokratais. Tuo- 
met tarp daugelio kitų pas vokiečius nu- 
sikraustė ir Chamissų šeima, kuri jiems 


davė poetą Adelbertą. Jis minėtinas savo 
novele „Peter Schlehmil“, kurioje šis Pet- 
ras nelabajam parduoda savo šešėlį, pra- 
rastosios tėvynės simbolį. Nors jis tuo ir 
laimi didelių medžiaginių turtų, vis dėlto 
tampa nelaimingiausias Žmogus paseulyje. 


Atsitikdavo, kad patriotai žemvaldžiai 
ir jiems ištikimi turėdavo bėgti. Prisimin- 
kime lenkų sukilimus. Tuomet emigracijos 
bangos išnešė ne tik Mickevičių, bet kone 
visus kitus reikšmingus poetus bei šiaip 
menininkus. Išsiblaškydami beveik po visą 
mūsų kontinentą, jie savo kankinamos tė- 


III. 


Nors iš vienos pusės ir giliai apgailės- 
taujame, kad nepažabotos žmogaus jėgos, 
nesuvaldyti jo instinktai, vadų aistros ir 
tautų neapykantos nuolatos iššaukia nau- 
jas tremtis, iš kitos pusės gi negalime jo- 
mis nesidžiaugti. Juk reikia suprasti, kad 
opozicija prieš politinę priespaudą, idėjinį 
terorą, dvasios išprievartavimą yra visai 
sveikintinas reiškinys. Nes tai parodo, kad 
tauta morališkai dar yra sveika, kad jos 
pozityvios jėgos dar nepalaužtos, kad ji 
idėjiškai dar gaji ir tamsioms užmačioms 
priešinasi, nors žino, kad toks pasipriešini- 
mas gali baigtis net tremtimi. 


Bloga yra tik tada, jei tauta į visą jai 
daromą žalą nebereaguoja, jei ji nemoralu- 
mo atrofuota su juo apsipranta ir rezi- 
gnuodama jam pasiduoda. Iš tokių pasi- 
davėlių sunku belaukti ko pozityvaus. 


Visai kas kita su maištaujančiomis tau- 
tomis, nes moralinis jų sveikatingumas, jų 
įdėjinis gajumas visuomet turės teigiamų 
pasekmių. Dėl to galima, — nors tai gal 
daug kam skamba paradoksiškai, — svei- 
kinti tautas, kurios išugdo emigrantus ir 
sveikinti juos pačius. 


Sveikinti jų pasiryžimą, žinoma, dar ne- 
reiškia sveikinti ir jų laimėjimą. Istorija 
moko, kad pirmoji emigrantų karta tik re- 


vynės reikalą padarė ir Europos reikalu. 
Atsiminkime tik Chopiną. 

Atsitiko net, kad visa tauta buvo išvary- 
ta: pvz., 70-tais metais po Kristaus gimimo, 
Titui užėmus Jeruzalę, žydai iš savo tėvy- 
nės buvo ištremti. 


Tai tik keli pavyzdžiai tų nesuskaitomų 
tremčių, kurios istorijos bėgyje jaudino ir 
skaudino tautas. Priežastys, kurios jas pa- 
gimdė, leidžia manyti, jog žmonija tremčių 
ir ateityje neišvengs, nes tos priežastys gi- 
liai glūdi beveik nesikeičiančioje žmogaus 
prigimtyje. 


AR TREMTIMI GALIMA IR DŽIAUGTIS? 


tai pasiekia tuos tikslus, dėl kurių paliko 
savo kraštą. Svarbu tad užkrėsti ir kitą ge- 
neraciją savo idealų meile, uždegti įpėdi- 
nius. Tuomet, jei to pasiekiama, jau daug 
laimėta. 


Pikčiausias egziliečių priešas yra laikas, 
nes jis negailestingai retina jų eiles, nesi- 
rūpindamas jas papildyti naujomis. Vie- 
nok ir šitą priešą galima nugalėti, kaip 
įsakmiai parodo, pvz., armėnai, žydai, ai- 
riai, nes visos šios tautos šiandien turi sa- 
vo valstybes, nors per šimtmečius joms 
įkurti nebuvo galimybių. (3) Bet istorijos 
bėgyje, kurioje amžinai viskas keičiasi, vis 
kada nors tokių galimybių pasitaiko. Svar- 
bu tik jomis pasinaudoti. Tokiais atvejais 
galima tvirtinti, kad nors istorija kuria 
emigracijas, bet ir emigracijos gali kurti 
istoriją. 


(3) Tiesa, armėnų respublika šiandien 
rusų okupuota, bet yra tik laiko klausimas, 
kada armėnai nusikratys ir šio jungo. 

IV. AR TREMTIS NEKŪRYBIšKA? 


Kadangi tremtis paprastai laikoma ne- 
laime, tai natūraliai iš jos seka nuliūdimas, 
neviltis, net desperacija. Dėl to daugelis 
egziliečių praranda norą gyventi, kiti net 
nusižudo. Vėl kiti nusižudo dvasiniai — 
tampa neveikliais, nekūrybiškais. Būdami 
tuomet tik biologinės esybės, vienų ins- 
tinktų judinami gyvūnai, kurie, iškritę iš 
senos tvarkos, nesugebėjo kurti naujos, jie 
tesudaro masę be moralinio, socialinio bei 
politinio nugarkaulio. Joseph de Maistre, 
Londone pastebėjęs tokį prancūzų aristo- 
kratų iškrikimą, ištarė skaudų žodį: 
„L'Emigration ne vaut rien et elle ne peut 
rien“ — emigrentai — niekam netikę. Nėra 
abejonės, kad daugelis tuščiavidurių bėg- 
lių užsitarnavo tokį pasmerkimą, bet toli 
gražu ne visi. Antai Chateaubriand kaip 
tik tuo laiku tame pačiame Londone rašė 
savo garsųjį veikalą „Le genie du christia- 
nisme“ (Krikščionybės genijus). 


Faktas, kad tremtis daugelį nubloškia 
į nevaisingumą. Bet taip atsitinka beveik 
vien su mažai gabiais, kurie tik tirštos 
tautinės atmosferos dėka šiaip taip galėjo 
išsivystyti. Jei tokie, patekę svetur, ten nu- 
tyla, tai niekam iš to nuostolių nėra. Tik- 
ras kūrėjas savo jėgų svorį jaučia savyje 
ir dėl to kūrybiškas yra net toli nuo savų- 
jų. Jam Lietuva yra ten, kur jis pats yra. 
Net pastebima, kad stiprūs savo dvasia kū- 
rėjai — bet kokios srities — tremtyje dar 
sustiprina savo veiklą. Svetima aplinkuma 
jų neapglušina, o paskatina, kuo jie pa- 
tvirtina šikart teisingąjį Nietzschės pasi- 
sakymą: „Kas manęs neužmuša, tas mane 
sustiprina“. Klaidinga tad manyti, jog 
tremtis esą tik nekūrybiško nusiminėlio 
sinonimas. Tremtis nėra kastracija. 


Tremtyje dažnai pastebime, kad skaičius 
viešai pasireiškiančių net didėja. Bet dau- 
gumoje atvejų tai nėra kūrybiškumo pasi- 
reiškimai, o tik bėgimas nuo slegiančios 
tikrovės į veiklą, kuri tiems „kūrėjams“ 
leidžia, it kokiame miražų pasaulyje, užsi- 
mMiršti. 


12 


Bet kad emigrantai tikrai gali nuveikti 
didelius darbus, atlikti epochinius žygius, 
sukurti net pasaulinės reikšmės veikalus, 
tai parodo daugybė garsių pavyzdžių. An- 
tai Septuaginta nebuvo, kaip galima būtų 
manyti, žydų žemėje iš hebrajų kalbos iš- 
versta į graikų kalbą, o svetur, Egipte. Apie 
koraną mes žinome, kad jis ne Mahometo 
tėvynėje buvo surašytas, o Medinoje, egzi- 
lėje. O Dante savo „Dieviškąją Komediją“ 
sukūrė ne gimtinėje, Florencijoje, o besi- 
bastydamas po svetimus. Komenijus gar- 
sius savo pedagogikos veikalus — arti 150! 
— parašė ne kokiame saugiame savo kraš- 
to kampely, o Trisdešimties Metų karo po 
visą Europą varinėjamas. Ponia de Stael 
savo priešo Napoleono tris kartus buvo tre- 
miama, ir kiekvieną kartą ji jam atsakė 
naujais veikalais. Prūsų valstybės vyras 
Hardenbergas savo reformos planus paruo- 
šė svetur, Rygoje, į kur jį buvo nuvaręs tas 
pats Napoleonas. Ir vargu ar Byronas būtų 
pasiryžęs graikams padėti, jei jis nebūtų 
buvęs priverstas palikti savo šalies. Ką su- 
geba viena vienintelė gabi emigranto 
plunksna, paliudija Herceno žurnalas ,„Ko- 
lokol“, kuris, nors eidamas Londone, sėk- 
mingai veikė Aleksandro II-jo žemės bei 
kitokias reformas. 

Ir mūsiškiai išimties nedaro. Nes kažin, 
ar Mickevičius būtų mus apdovanojęs savo 
nemirtinguoju „Ponu Tadu“, jei jis kur 
nors tarp Gardino ir Vilniaus nerūpestin- 
gai būtų leidęs savo dienas? Reikėjo jam 
nekenčiamo Paryžiaus, kad galėtų išlieti 
tuos jausmus, kurie dar šiandien jaudina 
mūsų širdį. Dienai rašyti užtenka rašalo, 
šimtmečiams rašyti reikia ašarų. Ir ar Ma- 
tulaitis - Matulevičius Marijonų vienuoli- 
jos neatnaujino egzilėje, Šveicarijoje? Iš 
viso yra idėjų, kurios užgimsta tik svetur, 
priverstiniame ar pasirinktame egzilyje. 
Juk ar Šalkauskis ne toje pačioje Šveicari- 
joje suvokė Lietuvos vaidmenį „sur les 
confins de deux mondes“ — ant dviejų pa- 
saulių slenksčio? Ir ar Pakštas ne Ameri- 
koje suprato, kad mūsų laikrodį reikia suk- 
ti šimtu metų pirmyn? 


Galima būtų dar daugybe pavyzdžių įro- 
dyti, kad yra darbų ir veikalų, kuriuos — 
Dantės žodžiais — tegali brandinti kieta 
svetimųjų duona ir begalinis savųjų pasi- 


ilgimas. Patys paliestieji, žinoma, brangiai 
užmoka už emigrantiškus savo laimėjimus. 
Tačiau yra ašarų, kurios palaimingesnės 
už šypseną. 


V. MISTIšKAS MŪSŲ TREMTIES CHARAKTERIS 


Tremtiniai pabaltiečiai bendroje emi- 
grantų istorijoje užima visai skirtingą vie- 
tą, kadangi jie beveik ištisai priklauso prie 
šviesuomenės. Tiesa, Prancūzijos revoliu- 
cijai siaunčiant, pabėgo daug aristokratų. 
Tačiau liko daugybė iš miestelėnų kilusių 
inteligentų. Taip liaudis nebuvo be vadų, 
tauta neliko be smegenų. Bet kaip tik prie- 
šingai įvyko su pabaltiečiais. Todėl nėra 
abejonės, kad dėl išskirtino jų tremties po- 
būdžio, greit juo turėtų susidomėti istori- 
kai ir sociologai. 

Bet ne tik jie vieni, nes ar šis mūsų švie- 
suomenės išvykimas tik neturi ir mistiško 
charakterio? Juk tas faktas, kad dėl savo 
pasaulėžiūros ir religijos paliko kraštą ko- 
ne visa krikščioniškai ar šiaip humanistiš- 
kai nusiteikusi inteligentija, mumyse suke- 
lia savotiškų minčių. 

Šis išskirtinas mūsų emigracijos charak- 
teris mums patiems dažnai nekrinta į akį. 
Tai suprantama, nes mes taip tampriai 
esame su ja surišti, kad nesugebame šalia 
jos atsistoti ir objektyviai pažvelgti į save. 
Dėl to nėra ko stebėtis, nes skausmas neži- 
no objektyvacijos. Bet bandykime nors va- 
landėlei išsikelti iš mūsų emigracinio ko- 
lektyvo, tuomet tuoj suvoksime nuostabų 
mūsų tremties pobūdį. 

Iš tikrųjų, ji tiek savo susidarymo ap- 
linkybėmis, tiek savo sąstatu vargu tėra 
aklos pripuolamybės vaisius. Taigi, ar tik 


VI. 


Mistiškas mūsų tremties pobūdis įparei- 
goja visus egziliečius. Dėl to mes neturime 
teisės užsidaryti privatiniame savo kiaute 
ir pasitenkinti asmeniškų tikslų siekimu, 


ne pati Apvaizda ją sudarė, skirdama jai 
svetur tą darbą, kurio Lietuvoje pasilikę 
negali dirbti? Juk tikrai, kokios būtų mū- 
sų, krikščioniškojo humanizmo išpažinėjų, 
galimybės ten, kur viešpatauja okupantų 
materializmas su ateizmu? Taigi, mūsų — 
Matulevičiaus, šalkauskio, Vydūno pasekė- 
jų — išsigelbėjimas yra nuostabus reiški- 
nys. 

Taip pat nustabus ir tas faktas, kad mū- 
sų emigrantai čia Vakaruose, ypač Ameri- 
koje, rado tvirtą moralinę ir medžiagišką 
pagalbą iš anksčiau čia atvykusių, kurių 
pozicijos jiems leidžia ne tik rodyti gerą 
širdį, bet ištiesti ir dosnią ranką. Tokiu 
būdu mūsų tremtiniai nebuvo įmesti į bado 
ir mirties nasrus, o įvesti — kad ir sveti- 
moje žemėje — į tautiečių tarpą. Jiems 
priklauso už tai tikra mūsų padėka bei pa- 
garba. Bendraukime su jais nuoširdžiai ir 
veikime jų įkurtose parapijose bei mo- 
kyklose, kurios yra vertingas į kultūros 
darbą įnašas. 

Ar visame tame nesijaučia aukštesnė 
ranka, sudaranti mums tokias sąlygas, ku- 
rios mums leidžia geriau gyventi savo pa- 
skirčiai? 

Pozityvistai bei kitoki materialistai, ži- 
noma, paneigs tokį mistišką mūsų tremties 
charakterį. Bet ar yra moksliška tokia pa- 
žiūra, kuri paneigia viską, kas grubiems jų 
pažinimo įrankiams nėra prieinama? 


MŪSŲ ĮSIPAREIGOJIMAS 


apsiribojančiu dažnai tik gerbūvio užtik- 
rinimu bei patogumų ieškojimu. Tas nere- 
tai mus nubloškia į gėdingą lėbavimą, ku- 
riame mes išduodame savo paskirtį. 

Pabrėždami visų emigrantų pareigą 
veikliai dalyvauti darbuose, plaukiančiuo- 
se iš krikščioniško bei tautinio mūsų nu- 
sistatymo, mes vis dėlto nemanome visus 
egziliečius vienodai įpareigoti, nes mes ne- 
visi sugebame kūrybiškai pasireikšti. Bet 
to nė nereikia; svarbu tik, kad visi padėtų 
sutirštinti dvasios atmosferą, nes visuo- 
met reikia didžiulio skaičiaus tuo pat besi- 
sielojančių inteligentų, kad galėtų iš jų iš- 
sikristalizuoti nors vienas žymus kultūri- 
ninkas. 

Mat, tos dvasios pažibos, tie simboliai iš- 
tisos generacijos ar net visos epochos ne- 
nukrinta iš dangaus, o visuomet įkūnija 
tuos tūkstančius bevardžių, kurie ilgą lai- 
ką ir su visišku atsidavimu  pasišvenčia 
idėjiniam darbui — mokslo, meno, techni- 
kos, visuomenės darbui. Sakysime, kiek 
reikėjo tų nežinomų kunigų, kol iš jų galė- 
jo iškilti nors vienas Matulaitis-Matulevi- 
čius? Kiek reikėjo tų kuklių filosofinių 
minčių ugdytojų, kol vienas Šalkauskis ga- 
lėjo tapti jų dvasios reiškėju? Ir kiek jau 
reikėjo tų poetiškai nusiteikusių pirmata- 
kų, kol galų gale galėjo susiformuoti toks 
Maironis? Bet jų visų reikėjo, nes be dau- 
gybės mažiau reikšmingų nebus to vieno 
reikšmingo. Jie yra tartum tie laiptukai, 
kuriais didysis kopia aukštyn. 

Todėl svarbu, kad kiek galint daugiau 
inteligentų veikliai dalyvautų kūrybiškuo- 
se mūsų užsimojimuose, kiekvienas pagal 
savo jėgas. Tuo jie sutirštins tą atmosfe- 
rą, kuri reikalinga kūrybiškumui sužadin- 
ti, nes tik iš stiprios įtampos šoka Žaibai. 

Ir talentams pasireikšti reikia ne tik 
daug veiklių bendraminčių, bet ir apsčiai 
laiko. Juk reikia žinoti, kad didžios asme- 
nybės tik lėtai formuojasi. Kartais reikia 
net kelių generacijų, kol prinoksta nors 
viena įžymybė. Jei tad jos iškart nesimato, 
mes neturėtumėme nekantrauti, nes pirma 
sąlyga kūrybiškumi ugdyti yra kantrybė. 


Bet, deja, jos kaip tik mums trūksta. Todėl 
nervuojamės patys ir kitus nerviname, tuo 
dažnai išblaškydami kūrybiškus savo užsi- 
mojimus. Išvidinį talento vystymąsi negali- 
ma iš lauko forsuoti; tad leiskime jam for- 
muotis pagal išvidinį ritmą. 

Taip pat neturi mūsų bauginti faktas, 
kad toji daugiašakė mūsų kultūra negali 
būti ugdoma be kovų. Kurti visuomet reiš- 
kia kovoti: kovoti už savo vizijas, užsimo- 
jimus, kovoti už įkūnijimą, įforminimą vi- 
so to, kovoti ir už įvetinimą, pripažinimą 
mūsų darbų. Kova seka bet kokį kūrėją, 
veikėją kaip jo šešėlis, ir pasisekimas bus 
tik tų pusėje, kurie ryžtasi. Kova visuomet 
bus būtina auka. 

Mes jau girdėjome, kad Mazzini savo 
veikimą emigracijoje laikė „šventa auka“, 
kuri paaukojo tėvynei net asmeninę savo 
laimę. Po ilgų metų grįždamas į gimtinę — 
svetima pavarde! — jis manė, jog visos jo 
kruvinos pastangos nuėjusios niekais. Ta- 
čiau ateitis parodė visai ką kita, nes tuo- 
met jo siekiama Italijos respublika šian- 
dien jau gyvuoja ir jo išsvajota vieninga 
Europa dabar irgi realizuojama. Panašiai 
ir su Mickevičium, kuris mirdamas Kon- 
stantinopolyje taip pat kankinosi mintyda- 
mas, jog svetur veltui dirbęs savo kraštui. 
Tikrumoje gi jis jam buvo laimėjęs visuo- 
tiną užuojautą bei paramą, kas vėliau es- 
mingai prisidėjo prie Lenkijos (iš dalies ir 
prie Lietuvos) atstatymo. 

Šis tragiškas nesusipratimas, kuris ap- 
kartina daugelio emigrantų veiklą, mus 
verčia pabrėžti, jog trumpas žmogaus gy- 
venimas negali tarnauti mastu mūsų dar- 
bams įvertinti. Tai vėliau istorija atliks 
savo mastu, kurio siauras mūsų akiratis 
nepajėgia aprėpti. Tad nenusiminkime, jei 
mes nematome to laimėjimo, kurį Apvaiz- 
da skiria vėlesnei kartai. Svarbu tik veikti 
ir pasiaukoti, nes yra esminis aukos bruo- 
žas, kad ji visuomet „apsimoka“. 


VII. KOKIA KALBA? 


Bet kokia kalba mes turėtumėme kurti 
tremties mums skiriamus darbus? Kad pa- 
jėgtume tiksliai atsakyti į šitą klausimą, 

mes turime pirmiausia išsiaiškinti kalbos 
esmę bei uždavinį. 


Kalba visų pirma yra įrankis, leidžiąs 


imuiūs santykiauti su aplinkuma. Tas mū- 
sų kontaktų ratas darosi juo platesnis, juo 
daugiau kalbų mes mokame. Dėl to dar 
romėnai tvirtindavo: „Kiek moki kalbų, 
tiek kartų esi žmogus“. Tad verta išmokti 
keletą kalbų, ypač pasaulinės reikšmės tu- 
rinčių. 

Bet kalba yra kurkas daugiau, negu tik 
socialinę funkciją turįs instrumentas: ji 
pats brangiausias tautos turtas. Kuo? Tuo, 
kad žmogus jos pagalba žengia į pasaulį ir 
jai padedant susipažįsta su gyvenimu. Ir 
ne tik susipažįsta su juo, bet jį ir krikštija 
ir taip atkuria pasaulį savyje. Mūsų kalbo- 
je tad atsispindi visa mūsų buitis, taip kad 
su vokiečių poetu Arndtu galima tvirtinti: 
„Kalbos gelmėse užtinkame visus tautos 
savumus“. Iš tiesų: tauta ne tik kuria, bet 
tiesiog tampa kalba. Praktiška išvada iš to 
aiški: jei tauta nori pasilikti ištikima sau, 
ji pirmiausia turi pasilikti ištikima savo 
kalbai. 

Nemažiau ryški išvada kūrybiniam dar- 
bui, nes šis tebus originalus, jei tauta kurs 
iš savo gelmių, vadinasi, jei ji kurs tais sa- 
vumais, kurie ją esmingai skiria nuo visų 
kitų nacijų. Iš to seka, kad pereinąs į sve- 
timą kalbą, pereina į svetimą jo prigimčiai 
pasaulį. Jame jis tebus nekūrybiškas už- 
klydėlis, nes nebeprabils savo siela, o tik 
savo liežuviu. Dėl to tremtiniai turi supras- 
ti, kad dingimas svetimos kalbos jūroje 


reiškia ne ką kita, kaip atsisakymą nuo 
tautinio kultūros darbo iš viso. 

Akivaizdoje šio visai neišgalvoto pavo- 
jaus vėl deginantį aktualumą įgauna 
Daukšos jau prieš 350 metų išreikštas įspė- 
jimas bei raginimas: „Ne žemės derlingu- 
mu, ne drabužių įvairumu, ne šalies gra- 
žumu... gyvuoja tautos, bet išlaikymu bei 
vartojimu savo kalbos... Sunaikink ją — 
atimsi gyvybę ir garbę“. 

Į pavojų netekti savo kalbos ir tuo pa- 
čiu netekti „gyvybės ir garbės“ patenka 
kiekviena emigracija. Bet jis ją, kol ji dar 
sąmoninga bei gyvastinga, tik paskatins 
pasipriešinti tokiai mirčiai. Įsidėmėtina, 
kad prancūzas Rivarol, pabėgęs nuo revo- 
liucijos, svetur, Hamburge, pradėjo leisti 
naują žodyną, nors jo kalbai negrėsė nė 
joks pavojus. Ir tokių pavyzdžių yra dau- 
giau, nes visos tautos — 0 ypač jų emi- 
grantinės grupės — skuba gelbėti savo kal- 
bą, jei jos nori gelbėti savo kultūrą. Aišku, 
kad ir mums kito kelio nėra. Šis tvirtini- 
mas toli gražu nekvepia šovinizmu ar kal- 
biniu išpuikėjimu, o tėra savaimingas su- 
sikaupimas tame tautos turte, kuris vie- 
nas mus įgalina kūrybiškai pasireikšti. 

Be šito principinio konstatavimo yra dar 
proginis. Juk negalime užmiršti, kad mes 
anksčiau ar vėliau savo darbo vaisius tu- 
rėsime pernešti Lietuvon. Tačiau tai te- 
bus galima, jei tiek tenykščius, kiek čio- 
nykščius jungs ta pati kalba. 


VIII. ATBAIGIAMOS MINTYS 


Priartėjus prie svarstymų pabaigos, 
mums belieka visas mintis sutraukti. 

Pirmiausia turime dar kartą įsidėmėti, 
kad tremtis istorijoje yra įprastas reiški- 
nys. Žinant tas jėgas, kurios judina tautas 
bei valstybes, nesunku suvokti, kad emi- 
gracija ir šiandien neišvengiama. Būtų, 
žinoma, neprotinga jos siekti, tačiau būtų 
lygiai neprotinga laikyti ją pražūtimi. 

Tremtis visuomet skausminga, bet ji ne- 
reiškia politinio, kūrybinio ar moralinio 
emigrantų žlugimo. Daugybė pavyzdžių įti- 
kinančiai parodo, jog tremtis yra vienas 


neišvengiamas tautos laikotarpis ar vienas 
tremtinio gyvenimo tarpsnis. 


Emigruoti taip pat nereiškia kristi į ne- 
vaisingumą. Emigrantai, kurie dabar ne- 
kūrybiški, tikriausiai ir Lietuvoje niekuo 
nebūtų pasižymėję. Tai tvirtinti leidžia pa- 
tirtis, rodanti, jog tremtis stipriai išryški- 
na prigimties bruožus. Dėl to šalia nevai- 
singųjų užtinkama ir eilė nuostabiai iški- 
lusių talentų, kuriuos nepaprastos aplin- 
kybės paskatino ir prie nepaprastų užsi- 
mojimų. Todėl pasitaiko tautų, kurios dau- 

giau išgarsėjo savo emigrantais, negu tė- 
vynėje pasilikusiais. 

Nors tautos dažnai gali didžiuotis savo 
tremtinių talentais, tačiau atskiras tremti- 
nys - kūrėjas už tai brangiai užmoka, nes 
bet kokie laimėjimai pasiekiami tik sun- 
kiomis aukomis, reikalaujančiomis dažnai 
visiško pasiaukojimo. Tačiau krikščioniš- 
kai įkvėptas tremtinys to nesibaido, nes 
žino, jog visas aukas daro Aukštesnio pla- 
nams vykdyti. 

Kaip tik tokį mistišką charakterį mes 
įžiūrime dabartinėje mūsų emigracijoje, 
nes jai įtikimiausiai yra skirtas tas užda- 
vinys, kurio tėvyėje pasilikę negali atlik- 
ti. Mūsų emigracinė buitis tad nėra pra- 
keikimas, o Apvaizdos parėdymu mums 
skirta užduotis. Ji tam tikra prasme yra 
net malonė, nors ir skaudi. Bet jei jau ko- 
ne visas krikščioniškas elitas buvo išgelbė- 
tas nuo fiziško sunaikinimo, — ar tai nėra 
pakankamas įrodymas, kad Apvaizda 
mums skiria ypatingą vaidmenį? 

Bet šitą uždavinį — išsaugoti bei išvys- 
tyti krikščionišką kultūrą lietuviškame pa- 
vidale — mes tegalime atlikti, jei mes tą 
darbą dirbsime ir savąja kalba. Taip da- 
ryti mus pirmiausia verčia praktiški sume- 
timai, juk dirbame ne tiek sau, kiek Lietu- 
vai. 

Tačiau faktas, kad kalba yra žymiausias 
tautos pasireiškimas, tiesiog esmingiausias 
jos realizavimas, mus verčia kurti šios 
kalbos pagalba. Tad išsaugojimas bei gry- 
nas jos vartojimas yra pirma ir būtina są- 
lyga kūrybiškam pasisakymui. 

Bet savo kalbą emigrantai tegali išsau- 
goti, jei jie nepakriks kaip tautinis viene- 
tas. Tai žino ir okupantai, dedą todėl visas 
pastangas šiam vieningumui išardyti. Nors 
mes jiems dėl savo nieku nepateisinamų 
srovinių kivirčų tą darbą gerokai paleng- 
vinome, jie vis dėlto laukto pasisekimo ne- 
pasiekė. Tas juos neseniai vertė Rygoje su- 
sirinkti padėčiai apsvarstyti. Faktas, kad 
tuose pasitarimuose dalyvavo ir Chruščio- 
vo žentas Adžubej, parodo, kaip sovietams 
svarbu palaužti iš Pabaltijo respublikų ki- 
lusių emigrantų pasipriešinimą. Kiek teko 
patirti, okupantai mano dar uoliau ap- 
šmeižti juos, ypač jų vadus, globojamų 
kraštų akyse. Be to, ketina sustiprinti ir 
suskaldymo akciją ir toliau dar labiau 
drumsti tremtinių nuotaiką, tikėdamiesi 

tuo juos ir išvidiniai nugalėti. Mūsų atsa- 
kymas tegali būti: Vieningumas, rėmimas 
mūsų pačių išrinktos vadovybės, kūrybiš- 
kas veikimas, aukšta moralė, pasiaukoji- 
mas ir giedras optimizmas. Į šitokį pasi- 
priešinimą, kaip į granitą, atsimuš tiek iš 
tolo diriguojamas griovimo darbas, tiek į 
mūsų pačių tarpą siųstųjų agentų klasta. 
Taip pozityviai nusiteikę, mes pilni vilčių 
galime tęsti savo darbą dar ir dėl to, kad 
jis jau dabar ir Lietuvoje nelieka be pa- 
sekmių. (4) 

Mums nėra reikalo pabrėžti, kad mes vi- 
sai nesame tie buržujai, nacionalistai ir 
imperialistai, kurių vardus marksistai 
mums prikergia, o esame kuklūs krikščio- 
niško humanizmo išpažinėjai, dirbą kitur 
tą darbą, kuris šiuo tarpu Lietuvoje yra 
uždraustas. Nors mes to savo darbo ir ne- 
pervertiname, vis dėlto turime pagrindo 
paklausti, ar jis ne pačios Apvaizdos mums 
yra skirtas? Dėl to mes visus sunkumus 
nešame be aimanų, juk žinome, kad gale 
šio kryžiaus kelio ne tiek gresia Golgota, 
kiek žavi Prisikėlimas. 


* * * 


(4) Tą paliudija pats A. Sniečkus net 
Maskvos dienraštyje „„Pravdoje“, kur jis 
1963 m. 22 nr. apgailestauja, „kad atskirų 
žmonių (Lietuvoje) sąmonėje dar yra bur- 
žuazinės galvosenos“ ir kad Sovietijon 
skverbiasi vad. ideologinės diversijos. Tai 
esą pavojinga, nes „užsienyje gyveną bur- 
žuaziniai nacionalistai esą uolūs“. (Straips- 
nį persispaudino „Tiesa“, 178 nr.). 

Panašiai skundžiasi toje pačioje „Tieso- 
je“ (1963 m. rugpiūčio 10 d., 186 nr.) ir J. 
Zinkus, kritikuodamas vieną VI. Dautarto 
novelių rinkinį. Jis autorių tiesiog klausia, 
kodėl jis pamėgdžioja pasimetusius but- 
žuazinius filosofus. 

